### NN 70/2016 (30.7.2016.), Obvezatne upute broj Z I Redoslijed izbornih radnji i tijek rokova

DRŽAVNO IZBORNO POVJERENSTVO REPUBLIKE HRVATSKE

1686

Na osnovi članka 56. točka 3. Zakona o izborima zastupnika u Hrvatski sabor (»Narodne novine«, broj 66/15 – pročišćeni tekst i 104/15 – Odluka i Rješenje Ustavnog suda Republike Hrvatske, broj: U-I-1397/2015 od 24. rujna 2015., dalje: Zakon) Državno izborno povjerenstvo Republike Hrvatske propisuje

OBVEZATNE UPUTE BROJ Z I

REDOSLIJED IZBORNIH RADNJI I TIJEK ROKOVA

1. Predsjednica Republike Hrvatske raspisala je izbore za zastupnike u Hrvatski sabor Odlukom o raspisivanju prijevremenih izbora za zastupnike u Hrvatski sabor od 16. srpnja 2016.

Odluka Predsjednice Republike Hrvatske o raspisivanju izbora za zastupnike u Hrvatski sabor stupa na snagu 30. srpnja 2016.

**Izbori će se na biračkim mjestima u Republici Hrvatskoj održati u nedjelju, 11. rujna 2016., a na biračkim mjestima u sjedištima diplomatsko-konzularnih predstavništava Republike Hrvatske u subotu, 10. rujna 2016. i u nedjelju, 11. rujna 2016.**

2. Rokovi teku od

31. srpnja 2016. u 00:00 sati.

3. Prijedlozi lista u I. – XI. izbornoj jedinici, odnosno prijedlozi kandidata u XII. izbornoj jedinici moraju prispjeti Državnom izbornom povjerenstvu Republike Hrvatske (dalje: Državno izborno povjerenstvo) najkasnije u roku od 14 dana od dana stupanja na snagu odluke o raspisivanju izbora, dakle

13. kolovoza 2016. do 24:00 sata

(članak 22. stavak 1. Zakona).

4. Državno izborno povjerenstvo će u roku od 48 sati od isteka roka iz točke 3. ovih Obvezatnih uputa prihvatiti i na internetskoj stranici Državnog izbornog povjerenstva www.izbori.hr objaviti sve pravovaljano predložene kandidacijske liste u I. – XI. izbornoj jedinici te pravovaljano predložene kandidature u XII. izbornoj jedinici, kao i zbirne liste svih pravovaljano predloženih kandidacijskih lista u I. – XI. izbornoj jedinici i zbirne liste kandidata u XII. izbornoj jedinici.

Državno izborno povjerenstvo će u svim dnevnim novinama u Republici Hrvatskoj i na Hrvatskoj radioteleviziji objaviti zbirne liste svih pravovaljano predloženih kandidacijskih lista u I. – XI. izbornoj jedinici s imenima i prezimenima svih kandidata, te zbirne liste svih pravovaljano predloženih kandidata u XII. izbornoj jedinici, dakle najkasnije

15. kolovoza 2016. do 24:00 sata

(članak 23. stavak 1. i 2. Zakona).

5. Državno izborno povjerenstvo će u roku od 48 sati od isteka roka iz točke 3. ovih Obvezatnih uputa, dostaviti u sjedišta diplomatsko-konzularnih predstavništava Republike Hrvatske sve zbirne liste svih pravovaljano predloženih lista u I. – XI. izbornoj jedinici s imenima i prezimenima svih kandidata, te zbirne liste svih pravovaljano predloženih kandidata u XII. izbornoj jedinici, radi njihove javne objave dakle najkasnije do

15. kolovoza 2016. do 24:00 sata

(članak 23. stavak 4. Zakona).

6. Izborna promidžba počinje danom objave zbirnih lista I. – XI. izborne jedinice te zbirnih lista kandidata XII. izborne jedinice, a završava 24 sata prije dana održavanja izbora, dakle do 9. rujna 2016. u 24:00 sata.

Izborna promidžba za glasovanje u inozemstvu završava

8. rujna 2016. u 24:00 sata.

(članak 28. stavak 1. i članak 80. stavak 2. Zakona).

7. Zabrana izborne promidžbe (izborna šutnja), objavljivanje procjene izbornih rezultata, kao i objavljivanje prethodnih neslužbenih rezultata izbora, objavljivanje fotografija, izjava i intervjua nositelja lista, odnosno kandidata te navođenje njihovih izjava ili pisanih djela u medijima, traje

od 10. rujna 2016. u 00:00 sati

do 11. rujna 2016. u 19:00 sati.

Zabrana izborne promidžbe za glasovanje u inozemstvu traje

od 9. rujna 2016. u 00:00 sati

do 11. rujna 2016. u 19:00 sati

(članak 28. stavak 2. i članak 80. stavak 2. Zakona).

8. Izborna povjerenstva izbornih jedinica za područje Republike Hrvatske objavit će koja su biračka mjesta određena s naznakom koji će birači glasovati na pojedinim biračkim mjestima najkasnije 10 dana prije dana održavanja izbora, dakle

31. kolovoza 2016. do 24:00 sata.

Državno izborno povjerenstvo objavit će koja su biračka mjesta određena izvan Republike Hrvatske, s naznakom koji će birači glasovati na pojedinom mjestu najkasnije 10 dana prije glasovanja u diplomatsko-konzularnim predstavništvima Republike Hrvatske, dakle

30. kolovoza 2016. do 24:00 sata

(članak 70. i članak 80. stavak 2. Zakona).

9. Ministar obrane odredit će biračka mjesta na kojima će glasovati birači na službi u Oružanim snagama Republike Hrvatske.

Ministar pomorstva, prometa i infrastrukture odredit će biračka mjesta na kojima će glasovati birači koji se kao članovi posade pomorskih i riječnih brodova pod hrvatskom zastavom na dan izbora zateknu izvan granica Republike Hrvatske, te birači na plutajućim objektima u unutrašnjim morskim vodama i teritorijalnom moru Republike Hrvatske.

Ministar pravosuđa odredit će biračka mjesta na kojima će glasovati birači lišeni slobode.

Ministar vanjskih i europskih poslova odredit će biračka mjesta za glasovanje birača koji se na dan izbora nalaze u mirovnim operacijama i misijama.

Ministar socijalne politike i mladih odredit će biračka mjesta na kojima će se glasovati birači koji su smješteni u ustanovama socijalne skrbi.

Navedeni ministri odredit će biračka mjesta najkasnije do

31. kolovoza 2016. do 24:00 sata

(članak 71. Zakona).

10. Izborna povjerenstva izbornih jedinica imenovat će biračke odbore najkasnije pet dana prije dana održavanja izbora, dakle

5. rujna 2016. do 24:00 sata.

Državno izborno povjerenstvo imenovat će biračke odbore za glasovanje u diplomatsko-konzularnim predstavništvima najkasnije pet dana prije glasovanja, dakle

4. rujna 2016. do 24:00 sata

(članak 69. stavak 5. i članak 80. stavak 2. Zakona).

11. Glasovanje traje neprekidno

11. rujna 2016. od 7:00 do 19:00 sati.

U diplomatsko-konzularnim predstavništvima glasovanje traje

10. rujna 2016. od 7:00 do 19:00 sati i

11. rujna 2016. od 7:00 do 19:00 sati.

Biračka mjesta se zatvaraju u 19:00 sati. Biračima koji su se zatekli u 19:00 sati na biralištu omogućit će se glasovanje.

12. Birački odbor dostavlja zapisnik o svom radu s ostalim izbornim materijalom općinskom ili gradskom izbornom povjerenstvu, najkasnije u roku od 12 sati od zatvaranja birališta, dakle

12. rujna 2016. do 7:00 sati.

Birački odbor u sjedištu diplomatsko-konzularnog predstavništva Republike Hrvatske dostavlja zapisnik o svom radu s ostalim izbornim materijalom izravno Državnom izbornom povjerenstvu u roku od 48 sati od zatvaranja birališta, dakle

13. rujna 2016. do 19:00 sati

(članak 87. Zakona).

13. Gradsko izborno povjerenstvo odnosno općinsko izborno povjerenstvo dostavlja zapisnik o svom radu s ostalim izbornim materijalom izbornom povjerenstvu izborne jedinice najkasnije u roku od 18 sati od zatvaranja birališta, dakle

12. rujna 2016. do 13:00 sati

(članak 88. stavak 2. Zakona).

14. Izborno povjerenstvo izborne jedinice zbrojit će rezultate glasovanja na biračkim mjestima na svom području najkasnije u roku od 24 sata od sata zatvaranja biračkog mjesta, dakle

12. rujna 2016. do 19:00 sati

(članak 89. stavak 3. Zakona).

Izborno povjerenstvo izborne jedinice dostavit će izborne rezultate na svom području Državnom izbornom povjerenstvu zajedno sa zapisnikom na način i u roku koji im ono odredi.

15. Državno izborno povjerenstvo, kad utvrdi rezultate glasovanja za zastupnike, bez odlaganja će objaviti:

– broj birača upisanih u popise birača, broj birača koji su glasovali u svakoj izbornoj jedinici, koliko glasova je dobila pojedina lista u izbornoj jedinici, imena i prezimena kandidata s te liste s brojem preferiranih glasova, i koliko je bilo nevažećih glasačkih listića,

– broj zastupničkih mjesta koje je dobila svaka lista te imena i prezimena kandidata koji su izabrani za zastupnike,

– ime i prezime kandidata i njihovih zamjenika (gdje se biraju) koji su izabrani u XII. izbornoj jedinici u kojoj se biraju zastupnici nacionalnih manjina

Računanje rokova u inozemstvu

16. Rokovi u inozemstvu računaju se prema lokalnom vremenu mjesta u kojem se glasuje.

Zaštita izbornog prava

17. Zaštita izbornog prava ostvaruje se u skladu s odredbama članka 96. do 102. Zakona.

18. Ove Obvezatne upute stupaju na snagu 30. srpnja 2016., a objavit će se u »Narodnim novinama« i na internetskoj stranici Državnog izbornog povjerenstva www.izbori.hr.

Klasa: 013-03/16-01/29

Urbroj: 507/11-16-1

Zagreb, 28. srpnja 2016.

Predsjednik
Branko Hrvatin, dipl. iur., v. r.

70 30.07.2016 Obvezatne upute broj Z I Redoslijed izbornih radnji i tijek rokova

70 30.07.2016 Obvezatne upute broj Z I Redoslijed izbornih radnji i tijek rokova